 EVANS JAOLA Na SAMMY WAWERU SERIKALI imesema itatangaza bei ya mahindi ambayo wakulima wanapaswa kuuza, ili kukwepa kero ya mawakala na mabroka. Akizungumza eneo la Kitale, Trans Nzoia mnamo Jumatano, Agosti 30, 2023 Waziri wa Kilimo, Mithika Linturi alisema serikali itatoa tangazo la bei mpya ya mahindi wiki ijayo. Bw Linturi aidha amewataka wakulima kutouza mazao yao kwa bei duni, aliyoitaja kama ya ‘kutupa’, akisema serikali imejitolea kuhakikisha wanafurahia jitihada zao. Bei itakayotolewa, itakuwa ya kiwango cha chini mkulima kuuza mfuko wa kilo 90. “Nitatoa bei mpya, ili kuzuia wakulima wasikandamizwe na mabroka,” Bw Linturi alisema. Akielezea matumaini yake mwaka huu, 2023 taifa kupata mazao tele ya mahindi, Waziri alisema serikali inaendelea kuboresha mikakati na mipango kuona wakulima wananufaika. Hata ingawa takwimu zinazotolewa na maafisa wakuu serikalini na taasisi ya utafiti wa kilimo nchini zinatofautiana, Wizara ya Kilimo inabashiri kuvuna magunia milioni 44 ya mahindi mwaka huu. Rais William Ruto alitangaza awali kwamba anatarajia mavuno ya magunia milioni 66. Nayo Taasisi ya Utafiti wa Kilimo cha Mimea na Uimarishaji Mifugo (Kalro), imesema kufikisha magunia milioni 35 itakuwa kibarua. Mwaka jana, 2022, Kenya ilivuna magunia milioni 44. Huku wadau katika serikali ya Dkt Ruto wakiwa na matumaini ya mavuno chungu nzima ya mahindi 2023, Waziri Linturi alisema anashauriana na wadauhusika kabla kutoa bei mpya. “Nahimiza wakulima wawe watulivu, tukiendelea kusaka bei bora,” akasema. Bw Linturi alitoa hakikisho hilo aliposhiriki siku ya nyanjani Kitale iliyoandaliwa na Kampuni ya Kenya Seed. Alikuwa ameandamana na Mkurugenzi Mkuu wa Kenya Seed, Bw Sammy Chepsiror, Mkurugenzi wa Bodi ya Kenya Seed, Bi Purity Ngirici, miongoni mwa maafisa wengine wakuu katika Wizara na Kaunti ya Trans Nzoia. Aidha, Waziri Linuri alihakikishia nchi kwamba serikali imeainisha miundomsingi kuhifadhi mahindi yatakayovunwa. Mabohari ya Bodi ya Nafaka Nchini (NCPB) ni miongoni mwa maghala yanayolengwa. Hali kadhalika, Wizara ya Kilimo inashauriana na ile ya Hazina ya Kitaifa kupata mgao wa pesa kununua mahindi kutoka kwa wakulima. Mikakati mingine iliyowekwa ni mbinu za kuyakausha, ili kuyazuia kuharibika na pia kuoza. Kando na Kenya mwaka huu kupokea mvua ya kutosha, Mpango wa Ruzuku ya Mbolea ya bei nafuu pia umesaidia kupunguzia wakulima gharama ya uzalishaji. Kiwastani, Kenya inahitaji kati ya magunia milioni 50 hadi 52 ya mahindi ili kuziba mwanya uliopo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  